শুধু দিনকয়েকের ফেসবুক প্রচার। তাতেই অভিযোগের সংখ্যা হাজার ছাড়িয়েছে। গাড়ি চালানোর সময় মোবাইল ফোনে চালক কথা বলছেন— এমন অভিযোগ-সহ ছবি পাঠিয়ে পুরস্কৃত হলেন পাঁচজন।
গত মাসেই মুর্শিদাবাদে বাস দুর্ঘটনায় মৃত্যু হয়েছিল অনেকের। প্রত্যক্ষদর্শীরা দাবি করেছিলেন, দুর্ঘটনার আগেই বাসচালক ফোনে কথা বলছিলেন। তার জেরেই নিয়ন্ত্রণ হারিয়ে বাস পড়ে গিয়েছিল খালে। ওই দুর্ঘটনার পরেই ন়ড়চড়ে বসে প্রশাসন। গত ১ ফেব্রুয়ারি কলকাতা পুলিশের তরফে ফেসবুকে লেখা হয়, ‘হাতে স্টিয়ারিং, কানে ফোন!— জানান আমাদের’। গাড়ি চালানোর সময় চালককে ফোনে কথা বলতে দেখলে সেই ছবি তুলে কলকাতা পুলিশের ‘বন্ধু’ অ্যাপ এবং হোয়াট্সঅ্যাপ নম্বরে পাঠাতে অনুরোধ করা হয়েছিল। পুলিশ সূত্রের খবর, এখনও পর্যন্ত জমা পড়েছে এক হাজারেরও বেশি ছবি। যার উপর ভিত্তি করে বেশ কয়েকজন চালকের বিরুদ্ধে আইনি ব্যবস্থা নেওয়া হয়েছে। তবে অনেকেই ছবি পাঠালেও সংশ্লিষ্ট গাড়ির নম্বর, ঘটনাস্থলের উল্লেখ করেননি। সেসব ক্ষেত্রে কোনও ব্যবস্থা নেওয়া যায়নি। তবে এক পুলিশ আধিকারিক বলেন, ‘‘সেইসব চালকের ছবি আমাদের রেকর্ডে থাকবে।’’
পুলিশের তরফে এটাও জানানো হয়েছিল, যাঁরা তথ্যসমেত ছবি পাঠাবেন তাঁদের নাম লটারির মাধ্যমে বেছে নিয়ে পুরস্কার দেওয়া হবে। সেইমতো গত বৃহস্পতিবার পাঁচজনকে পুরস্কার দেওয়া হয়েছে। পুলিশ সূত্রের খবর, প্রত্যেককে পুরস্কার বাবদ ৫০০ টাকা করে দেওয়া হয়েছে। আরেক পুলিশ আধিকারিক বলেন, ‘‘মানুষ ভালভাবেই সাড়া দিচ্ছেন। এতে সকলেরই মধ্যে সচেতনতা বাড়ছে। আশা করা যায়, আগামিদিনে দুর্ঘটনা কমবে।’’ শনিবার লালবাজারে ট্র্যাফিক গার্ডের ওসি, এসি’দের সঙ্গে বৈঠক করেছিলেন পুলিশ কমিশনার রাজীব কুমার। বৈঠকে বেপরোয়া পথিকদের বাগে আনতে একাধিক নির্দেশ দিয়েছেন সিপি।